บอร์ดสิ่งแวดล้อม(นัดพิเศษ) เตรียมเคาะมาตรการ 3 ระยะ แก้ปัญหาฝุ่นละอองขนาดเล็ก PM2.5 ในพื้นที่กรุงเทพมหานครและปริมณฑล
นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า การประชุมคณะกรรมการสิ่งแวดล้อมแห่งชาติ (นัดพิเศษ) เกี่ยวกับแนวทางและมาตรการแก้ปัญหาฝุ่นละอองขนาดเล็ก PM2.5 ในพื้นที่กรุงเทพมหานครและปริมณฑล ที่มี พลเอกประวิตร วงศ์สุวรรณ รองนายกรัฐมนตรี เป็นประธานการประชุม เพื่อออกมาตรการทั้งระยะกลางและระยะยาว หลังหน่วยงานที่เกี่ยวข้องทั้งภาครัฐและภาคเอกชนดำเนินมาตรฐานระยะเร่งด่วนไปแล้วบางส่วน ทั้งการยกระดับมาตรการระยะเร่งด่วนให้เข้มงวดขึ้น เช่น ควบคุมการเผาในที่โล่งอย่างเด็ดขาด ห้ามรถยนต์ที่มีมลพิษสูงวิ่งเข้าพื้นที่กรุงเทพมหานครชั้นกลางและชั้นนอก เพิ่มความเข้มงวดในการตรวจวัดควันดำจากรถยนต์และการบังคับใช้คำสั่งห้ามใช้ การใช้กฎหมายควบคุมแหล่งกำเนิดมลพิษ         มาตรการระยะกลาง  ระหว่างปี 2562-2564 ปรับปรุงมาตรฐานน้ำมันเชื้อเพลิง EURO 5 ภายในปี 2563  พิจารณาปรับค่าเฉลี่ยฝุ่นละอองขนาดเล็ก PM2.5 ราย 24 ชั่วโมงของประเทศไทยใหม่ให้สอดคล้องกับที่องค์การอนามัยโลก (WHO) แนะนำในระดับที่ 3 อยู่ที่ระดับไม่เกิน 37.5 ไมโครกรัมต่อลูกบาศก์เมตร จากปัจจุบันใช้ค่าเฉลี่ยในระดับที่ 2 อยู่ที่ระดับไม่เกิน 50 ไมโครกรัมต่อลูกบาศก์เมตร รวมถึง ปรับค่าเฉลี่ยฝุ่นละอองขนาดเล็ก PM2.5 รายปี WHO แนะนำในระดับที่ 3 อยู่ที่ระดับไม่เกิน 15 ไมโครกรัมต่อลูกบาศก์เมตร จากปัจจุบันใช้ค่าเฉลี่ยในระดับที่ 2 อยู่ที่ระดับไม่เกิน 25 ไมโครกรัมต่อลูกบาศก์เมตร               อธิบดีกรมควบคุมมลพิษ (คพ.) กล่าวย้ำว่า ส่วนมาตรการระยะยาว จะปรับเปลี่ยนค่าน้ำมันและรถยนต์ใหม่ให้เป็นไปตามมาตรฐาน EURO 6 ภายในปี 2566 การติดตั้งหอคอยเฝ้าอากาศขนาดใหญ่ในลักษณะเดียวกับประเทศจีน การติดตั้งตัวกรองเขม่าควันจากปลายท่อไอเสียรถยนต์เก่าที่ใช้ EURO 3 และ EURO 4 การใช้รถยนต์ไฟฟ้า การใช้ระบบขนส่งมวลชนสาธารณะที่เสร็จสมบูรณ์แล้ว ซึ่งผลประชุมทั้งหมดจะนำเสนอนายกรัฐมนตรีและคณะรัฐมนตรีพิจารณาในวันอังคารนี้ (5 ก.พ.62)